
A kör szimbóluma és a ciklikusság megjelenése a Harry Potterben

A kör szimbóluma és a ciklikusság megjelenése a Harry Potterben
Ki ne ismerné Harry Potter nevét? Rowling műve része a mainstream kultúrának, elismert a fantasy és az ifjúsági irodalom világában. Generációk nőttek fel rajta, átalakította a varázslókról, boszorkányokról alkotott képünket.
Nem tagadom, gyermekkorom meghatározó műve. Milliószor olvastam mind a hét kötetet, így mondhatom, igen közel áll hozzám. Zsenialitása abban rejlik, hogy minden olvasáskor fel lehet fedezni egy jelentős részletet, mely által kerekebb lesz a történet. Egyik újraolvasásom alkalmával kezdtem el tudatosan figyelni az ismétlődő mintát, amely újra és újra kört alkotott.
Tanulmányom alapját a Harry Potterben fellelhető körszimbólum és a ciklikusság megjelenésének feltérképezése és elemzése képezi. Figyelembe vettem a regény struktúráját, a könyvben fellelhető szimbólumokat, valamint a szereplők családi és baráti viszonyait. Emellett olyan mitokulturális kitekintéseket is tettem, amelyek kontextusba helyezik ezeket a vonásokat, és szintén rámutatnak a kör és a ciklikusság szerepére.
Bár a témában egyre több és színes szakirodalom lelhető fel, az általam tárgyalt kérdéskörben nem született dolgozat. Ilyen szempontból jelen tanulmány eredetinek tekinthető, miközben a gyermek- és ifjúsági irodalomba való besorolással foglalkozó tanulmányokból és a szimbólumrendszerekre alapozó írásokból merít, részletesen elemzi a kör és ciklikusság előfordulását a regénysorozatban. Ezek használata a regényben meghatározza a szerkezetet, összeálló jelentést kölcsönöz a könyveknek, valamint kerekké teszi a történetet. A záró kötet egy következő ciklus kezdetét jelöli: ott nyílik, ahol zárul.



